Baahlodi 21 | Beibele Inthaneteng | Phetolelo ya Lefase le Lefsa
21 Banna ba Isiraele ba ena ba le Mitsipa+ ba re: “Ga go le o tee go rena yo a tlago go nyadiša morwedi wa gagwe go Babenjamini.”+
2 Batho ba tla Bethele+ ba dula moo pele ga Modimo wa therešo+ go fihla mantšiboa, ba hlaboša mantšu a bona gomme ba lla o šoro.+
3 Ba re: “Wena, Jehofa Modimo wa Isiraele, ke ka baka la’ng taba ye e diragetše mo Isiraele, ya gore moloko o tee o se be gona lehono mo Isiraele?”+
4 Letšatšing le le latelago batho ba tsoga ka masa ba aga aletare gona moo gomme ba dira dibego tša go fišwa+ le tša mohlakanelwa.+
5 Bana ba Isiraele ba re: “Ke mang gare ga meloko ka moka ya Isiraele yo a sa kago a phuthegela pele ga Jehofa, ka ge go dirilwe keno+ e kgolo mabapi le motho yo a sa kago a rotogela pele ga Jehofa kua Mitsipa, ya gore: ‘A a bolawe.’”+
6 Bana ba Isiraele ba nyama ka baka la Babenjamini bana babo bona. Ke moka ba re: “Lehono re lahlegetšwe ke moloko o tee go Isiraele.
7 Re tla dira’ng ka bao ba šetšego gore ba hwetše basadi, ka ge re enne+ ka Jehofa gore re ka se ke ra ba nea barwedi ba rena gore e be basadi ba bona?”+
8 Ba buša ba re: “Ke mang gare ga meloko ya Isiraele yo a sego a tla go Jehofa kua Mitsipa?”+ Ga go le o tee wa Jabeshe-gileada+ yo a ilego a tla phuthegong mo mešašeng.
9 Ge batho ba balwa, go be go se motho le o tee yo a tšwago go badudi ba Jabeshe-gileada.
10 Ke moka setšhaba sa roma bagale ba paale ba dikete tše lesomepedi (12 000) moo, sa ba laela sa re: “Sepelang le bolayeng badudi ba Jabeshe-gileada ka bogale bja tšhoša, le bolaye le basadi le bana.+
11 Se le swanetšego go se dira se se: Le bolayeng monna yo mongwe le yo mongwe le mosadi yo mongwe le yo mongwe yo a kilego a robala le monna.”+
12 Ka gona ba hwetša dikgarebe+ tše makgolonne go badudi ba Jabeshe-gileada,+ tšeo di sa kago tša robala le monna. Ba di tliša mešašeng kua Shilo+ yeo e lego nageng ya Kanana.
13 Setšhaba sa romela lentšu go bana ba Benjamini bao ba bego ba le legageng la Rimone+ la gore go fedišwe ntwa.
14 Babenjamini ba boa ka yona nako yeo. Setšhaba sa ba nea basadi bao se ilego sa se ba bolaye nakong ya ge go be go bolawa basadi ba Jabeshe-gileada;+ eupša sa se ba hweletše ba lekanego.+
15 Setšhaba sa nyama ka baka la Babenjamini+ ka gobane Jehofa o be a arogantše meloko ya Isiraele.
16 Banna ba bagolo ba setšhaba ba re: “Re tla dira’ng ka banna bao ba šetšego gore ba hwetše basadi, ka ge basadi ba Babenjamini ba bolailwe?”
17 Ke moka ba re: “Batho bao ba phonyokgilego ba Benjamini ba swanetše go ba le naga ya bona,+ gore moloko wo o se tlošwe Isiraeleng.
18 Rena ga re a dumelelwa go ba nea barwedi ba rena gore e be basadi ba bona, ka gobane bana ba Isiraele ba enne ba re: ‘Go rogakwe yo a neago bana ba Benjamini mosadi.’”+
19 Ba buša ba re: “Tsebang gore go na le monyanya wa Jehofa wa ngwaga le ngwaga kua Shilo+ yeo e lego ka leboa la Bethele go ya ka bohlabatšatši bja tsela e kgolo yeo e rotogago e etšwa Bethele e leba Shikeme+ ka borwa bja Lebona.”
20 Ba laela bana ba Benjamini ba re: “Sepelang le yo lalela dirapeng tša merara.
21 E tle e re ge barwedi ba Shilo ba etla go tlo bina+ ba dirile lešakana, lena le tšwe dirapeng tša merara gomme yo mongwe le yo mongwe wa lena a ithopele mosadi go barwedi ba Shilo gomme le ye nageng ya Benjamini.
22 Ge botatago bona goba dikgaetšedi tša bona ba ka re sekiša, rena re tla re go bona: ‘Re gaugeleng ka baka la bona, ka gobane ga se ra tšeela yo mongwe le yo mongwe wa bona mosadi ka ntwa,+ le gona ga se lena le ba neilego basadi bao ka ge le be le tla oba molato.’”+
23 Bana ba Benjamini ba dira ka yona tsela yeo, ba tšea basadi bao ba ba lekanego+ basading bao ba bego ba bina,+ ba tšhaba le bona; ka morago ba tloga ba ya nageng ya bona ba aga metse+ ba dula go yona.
24 Ka nako yeo bana ba Isiraele ba gašana, yo mongwe le yo mongwe a ya molokong wa gabo le lapeng la gagwe; ba tloga moo gomme yo mongwe le yo mongwe a ya nageng ya gabo.+
25 Mehleng yeo go be go se na kgoši kua Isiraele.+ Yo mongwe le yo mongwe o be a dira seo a bonago se lokile mahlong a gagwe.+